b'\n_START_ARTICLE_\nPsoriazni artritis\n_START_SECTION_\nZnaki in simptomi\n_START_PARAGRAPH_\nPogosto je prisotna bole\xc4\x8dina, oteklina ali otrdelost enega ali ve\xc4\x8d sklepov. Gre za vnetno bolezen sklepov in prizadeti sklepi so praviloma pordeli ali topli na dotik. Po zadnjih podatkih je najpogostej\xc5\xa1a slika simetri\xc4\x8dnega poliartritisa, ki se na osnovi klini\xc4\x8dne slike te\xc5\xbeko lo\xc4\x8di od revmatoidnega artritisa. Dokaj zna\xc4\x8dilna je prizadetost distalnih interfalangealnih (DIF) sklepov, pogosto so prizadeti \xc5\xa1e proksimalni interfalangealni (PIF) sklepi rok in nog ter metakarpofalangealni (MCF) sklepi._NEWLINE_Druga najpogostej\xc5\xa1a je slika asimetri\xc4\x8dnega oligoartritisa; ta lahko prizadene DIF in PIF sklepe rok, metatarzofalangealne (MTF) sklepe nog, od velikih sklepov pa kolena, kolke in gle\xc5\xbenje. _NEWLINE_Pride lahko do \xc2\xbbklobasaste\xc2\xab\xc2\xa0zate\xc4\x8denosti prstov, imenovane daktilitis. Psoriazno spremenjeni nohti lahko imajo udrtine, odstopajo od podnohtja (oniholiza) in so zadebeljeni (hiperkeratoza). Zna\xc4\x8dilno ga spremljajo za luskavico zna\xc4\x8dilne luskaste ko\xc5\xbene lehe._NEWLINE_Pri okoli 40\xc2\xa0% bolnikov se pojavi bole\xc4\x8dina v kri\xc5\xbenem predelu, in sicer kot posledica sakroiliitisa (vnetja kri\xc5\xbeni\xc4\x8dno-\xc4\x8drevni\xc4\x8dnega sklepa) ali spondilitisa (vnetja vretenc). Bole\xc4\x8dina se lahko pojavlja tudi v stopalih in gle\xc5\xbenjih, zlasti pri vnetju prirasti\xc5\xa1\xc4\x8da ahilove tetive na kost ali plantarnem fasciitisu._NEWLINE_Bolnike pogosto te\xc5\xbei tudi iz\xc4\x8drpavajo\xc4\x8da utrujenost, ki ne mine po sicer ustrezno dolgem po\xc4\x8ditku. Utrujenost lahko nepretrgoma traja ve\xc4\x8d dni ali tednov. Ostane lahko blag, lahko pa napreduje tudi v bolj destruktivno bolezen sklepov. Zagoni bolezni se praviloma izmenjujejo z vmesnimi obdobji remisije. Pri hudih oblikah lahko bolezen napreduje v pohabljajo\xc4\x8di (mutilirajo\xc4\x8di) artritis, ki povzro\xc4\x8di trajne deformacije sklepov. _NEWLINE_Ker lahko dolgotrajno vnetje vodi v po\xc5\xa1kodbe sklepov, se priporo\xc4\x8data zgodnje odkrivanje bolezni ter zdravljenje z namenom prepre\xc4\x8ditve ali upo\xc4\x8dasnitve po\xc5\xa1kodb sklepov.\n_START_SECTION_\nPatofiziologija\n_START_PARAGRAPH_\nPsoriazni artritis je avtoimunska bolezen. Pomembno vlogo v razvoju ima dednost, odlo\xc4\x8dilen za razvoj artritisa pa je najverjetneje dejavnik iz okolja v smislu oku\xc5\xbebe ali po\xc5\xa1kodbe . Tveganje za njegov pojav lahko pove\xc4\x8da debelost. Dolo\xc4\x8dene podvrste luskavice pogosteje spremlja psoriazni artritis kot nekatere druge. Etiologija bolezni ni poznana.\n_START_SECTION_\nEpidemiologija\n_START_PARAGRAPH_\nPsoriazni artritis prizadene do 30\xc2\xa0% bolnikov z luskavico ter se lahko pojavi tako pri otrocih kot odraslih; najpogosteje zbolijo odrasli med 30. in 55. letom starosti. Okoli 40\xe2\x80\x9350\xc2\xa0% bolnikov s psoriaznim artritisom ima genotip HLA-B27. Bolezen je redkej\xc5\xa1a pri ljudeh azijskega ali afri\xc5\xa1kega porekla, oba spola pa prizadene v primerljivem dele\xc5\xbeu. Raz\xc5\xa1irjenost bolezni je ocenjena na 0,05\xe2\x80\x930,25\xc2\xa0%.'